मेरा तो यहां तक कहना है कि बिल्‍डिंग और पुल की नींव की खुदाई का काम यदि हमें दे दिया जाये तो भूकम्‍प की क्‍या मजाल की वह बिल्‍डिंग और पुल को हिल दे, ढ़हने की बात की कल्‍पना करना भी कल्‍पना है। क्‍योंकि हम ने पांच पाण्‍डव और द्रौपदी को सुरंग के रास्‍ते जिधर चाहा उधर से बाहर निकाल दिया था। हम इस देश की जनता को पुलों के बजाये सुरंगों से जिधर चाहे उधर निकाल सकते हैं। इसके निर्माण में देश का सीमेण्‍ट, बालू, मौंरग और सरिया सब की बचत। इसे दूसरे देशों में निर्यात करो। खुदाई भी एक हुनर है एक कला है। मैं तो कहता हूं ललित कला है। देश के वास्‍ते यह किस दिन काम आयेगी। आज के नेता बस अपने बारे में सोचते और राजनीति करते हैं। मुझे छोड़कर एक भी नेता का नाम बता दो जो देश के बारे में सोचता हो? हां, यह बात अलग है कि वह स्‍वयं एक दूसरे के लिये गड्‌ढ़े खोदते नजर आ रहे हैं।